CELEX: 32016R2119
Language: ro
Date: 2016-12-02 00:00:00
Title: Regulamentul (UE) 2016/2119 al Comisiei din 2 decembrie 2016 de modificare a Regulamentului (CE) nr. 471/2009 al Parlamentului European și al Consiliului și a Regulamentului (UE) nr. 113/2010 al Comisiei în ceea ce privește adaptarea listei procedurilor vamale și definiția datelor (Text cu relevanță pentru SEE )

3.12.2016   
               
               
                  RO
               
               
                  Jurnalul Oficial al Uniunii Europene
               
               
                  L 329/66
               
            REGULAMENTUL (UE) 2016/2119 AL COMISIEI
      din 2 decembrie 2016
      de modificare a Regulamentului (CE) nr. 471/2009 al Parlamentului European și al Consiliului și a Regulamentului (UE) nr. 113/2010 al Comisiei în ceea ce privește adaptarea listei procedurilor vamale și definiția datelor
      (Text cu relevanță pentru SEE)
      COMISIA EUROPEANĂ,
      având în vedere Tratatul privind funcționarea Uniunii Europene,
      având în vedere Regulamentul (CE) nr. 471/2009 al Parlamentului European și al Consiliului din 6 mai 2009 privind statisticile comunitare privind comerțul exterior cu țările terțe și de abrogare a Regulamentului (CE) nr. 1172/95 al Consiliului (1) în special articolul 3 alineatul (2), articolul 5 alineatul (2) și articolul 6 alineatul (2),
      întrucât:
      
                  (1)
               
               
                  Regulamentul (CE) nr. 471/2009 stabilește un cadru comun pentru producerea sistematică de statistici europene referitoare la comerțul cu mărfuri cu țările terțe. Principala sursă de date pentru statisticile respective sunt datele extrase din declarațiile vamale. Regulamentul a fost instituit pentru a ține seama de modalități noi și specifice de simplificare a vămuirii care urmează să fie aplicate în temeiul Regulamentului (CE) nr. 450/2008 al Parlamentului European și al Consiliului (2) (denumit în continuare „Codul vamal modernizat”). Acest lucru privea în special „autoevaluarea”, care urma să includă o scutire de la furnizarea unei declarații în vamă, și sistemul de vămuire centralizată, conform căruia formalitățile vamale de import sau de export puteau fi îndeplinite în mai multe state membre.
               
            
                  (2)
               
               
                  Regulamentul (UE) nr. 952/2013 al Parlamentului European și al Consiliului (3) (denumit în continuare „Codul vamal al Uniunii”) a abrogat Codul vamal modernizat și a înlocuit de la 1 mai 2016 dispozițiile vamale prevăzute de Regulamentul (CEE) nr. 2913/92 al Consiliului (4).
               
            
                  (3)
               
               
                  Este necesară alinierea domeniului de aplicare al statisticilor de comerț exterior cu procedurile vamale ale Codului vamal al Uniunii.
               
            
                  (4)
               
               
                  Regulamentul (CE) nr. 471/2009 a fost pus în aplicare prin Regulamentul (UE) nr. 113/2010 al Comisiei (5) și reflectă dispozițiile vamale prevăzute în Codul vamal modernizat. Ca urmare a aplicării integrale a Codului vamal al Uniunii începând cu 1 mai 2016, modificările aduse dispozițiilor vamale ar trebui să se reflecte în Regulamentul (CE) nr. 471/2009 și în Regulamentul (UE) nr. 113/2010 în ceea ce privește colectarea de date statistice și elaborarea statisticilor de comerț exterior.
               
            
                  (5)
               
               
                  Decizia de punere în aplicare (UE) 2016/578 a Comisiei (6) stabilește programul de lucru menționat la articolul 280 din Regulamentul (UE) nr. 952/2013 și se referă la sistemele vamale electronice care trebuie dezvoltate în temeiul Codului vamal al Uniunii.
               
            
                  (6)
               
               
                  Până în momentul în care aceste sisteme electronice devin disponibile, Regulamentul delegat (UE) 2016/341 al Comisiei (7) (denumit în continuare „actul delegat tranzitoriu”) prevede măsuri tranzitorii pentru schimbul și stocarea informațiilor între autoritățile vamale, precum și între autoritățile vamale și operatorii economici.
               
            
                  (7)
               
               
                  În ceea ce privește simplificarea vamală a vămuirii centralizate prevăzută la articolul 179 din Codul vamal al Uniunii, importurile și exporturile acoperite de acest sistem nu trebuie să fie alocate în mod necesar, din motive metodologice, statului membru de destinație sau statului membru real de export, întrucât orice mișcări intracomunitare ale mărfurilor respective între statele membre în cauză și statul membru în care mărfurile sunt localizate la momentul plasării sub regimul vamal pot fi incluse mai bine și mai coerent în statisticile privind comerțul în interiorul UE.
               
            
                  (8)
               
               
                  Cu toate acestea, definițiile statistice cu privire la statele membre respective ar trebui modificate, pe de o parte, pentru a identifica o circulație relevantă din punct de vedere economic după vămuire, pentru importuri sau, înainte de acestea, pentru exporturi.
               
            
                  (9)
               
               
                  Definițiile statistice pentru statele membre respective ar trebui, de asemenea, să fie aliniate în mod coerent cu dispozițiile privind vămuirea în conformitate cu vămuirea centralizată, în cazul în care numai statul membru identificat în procesul de vămuire ca stat membru participant ar trebui să primească informații legate de vămuire de la statul membru care supraveghează procesul de vămuire.
               
            
                  (10)
               
               
                  În vederea unei elaborări armonizate a statisticilor de comerț exterior, definițiile anumitor alte elemente de date ar trebui adaptate pentru a reflecta modificările introduse de Codul vamal al Uniunii.
               
            
                  (11)
               
               
                  Regulamentele (CE) nr. 471/2009 și (UE) nr. 113/2010 ar trebui modificate în consecință.
               
            
                  (12)
               
               
                  Măsurile prevăzute de prezentul regulament sunt conforme cu avizul Comitetului pentru statistici privind schimbul de mărfuri cu țări terțe,
               
            ADOPTĂ PREZENTUL REGULAMENT:
      Articolul 1
      Articolul 3 alineatul (1) din Regulamentul (CE) nr. 471/2009 se înlocuiește cu următorul text:
      
         „(1)   Statisticile privind comerțul exterior înregistrează importurile și exporturile de mărfuri.
         Exportul este înregistrat de către statele membre atunci când mărfurile părăsesc teritoriul statistic al Comunității:
         
                     (a)
                  
                  
                     conform uneia dintre următoarele proceduri vamale prevăzute în Regulamentul (UE) nr. 952/2013 al Parlamentului European și al Consiliului (*1) («Codul vamal al Uniunii»):
                     
                                 —
                              
                              
                                 exportul;
                              
                           
                                 —
                              
                              
                                 perfecționarea pasivă;
                              
                           
               
                     (b)
                  
                  
                     în aplicarea articolului 258 din Codul vamal al Uniunii;
                  
               
                     (c)
                  
                  
                     în aplicarea articolului 269 alineatul (3) din Codul vamal al Uniunii;
                  
               
                     (d)
                  
                  
                     în aplicarea articolului 270 din Codul vamal al Uniunii pentru a încheia un regim de perfecționare activă.
                  
               Importul este înregistrat de către statele membre atunci când mărfurile intră pe teritoriul statistic al Comunității conform uneia dintre următoarele proceduri vamale prevăzute în Codul vamal al Uniunii:
         
                     (a)
                  
                  
                     punerea în liberă circulație, inclusiv destinația finală;
                  
               
                     (b)
                  
                  
                     perfecționarea activă.
                  
               
      Articolul 2
      Regulamentul (UE) nr. 113/2010 se modifică după cum urmează:
      
                  1.
               
               
                  Articolul 4 se modifică după cum urmează:
                  
                              (a)
                           
                           
                              la alineatul (1), primul paragraf se înlocuiește cu următorul text:
                              „Valoarea statistică se bazează pe valoarea mărfurilor în momentul și locul de trecere a frontierei statului membru în care mărfurile sunt localizate la momentul plasării sub regim vamal, la intrarea în acesta (importuri) sau la părăsirea acestuia (exporturi).”
                           
                        
                              (b)
                           
                           
                              alineatul (4) se înlocuiește cu următorul text:
                              „(4)   Valoarea menționată la alineatele (2) și (3) se ajustează, după caz, astfel încât valoarea statistică să conțină exclusiv și integral costurile de transport și de asigurare efectuate pentru livrarea mărfurilor de la locul de expediere până la locul de trecere a frontierei statului membru în care mărfurile sunt localizate la momentul plasării sub regim vamal (valoare de tip CIF în cazul importurilor, valoare de tip FOB în cazul exporturilor).”
                           
                        
            
                  2.
               
               
                  La articolul 6, alineatele (3) și (4) se înlocuiesc cu următorul text:
                  „(3)   Se aplică următoarele dispoziții cu privire la import:
                  
                               
                           
                           
                              În cazul în care mărfurile sunt puse în liberă circulație sau sunt plasate sub regimul de destinație finală, statul membru de destinație este statul membru în care mărfurile sunt localizate la momentul plasării sub regim vamal. Cu toate acestea, în cazul în care se știe, la momentul întocmirii declarației vamale, că mărfurile vor fi expediate în alt stat membru după acordarea liberului de vamă, acest din urmă stat membru este statul membru de destinație.
                           
                        
                               
                           
                           
                              În cazul în care mărfurile sunt plasate sub regimul vamal de perfecționare activă, statul membru de destinație este statul membru în care se efectuează prima activitate de prelucrare.
                           
                        
                               
                           
                           
                              Fără a aduce atingere primului și celui de al doilea paragraf ale prezentului alineat, pentru transmiterea datelor menționate la articolul 7 alineatul (2) din Regulamentul (CE) nr. 471/2009, statul membru de destinație pentru schimbul de date este statul membru în care mărfurile sunt localizate la momentul plasării sub regim vamal.”
                           
                        „(4)   Se aplică următoarele dispoziții cu privire la export:
                  
                               
                           
                           
                              Statul membru real de export este statul membru în care mărfurile sunt localizate la momentul plasării sub regim vamal.
                           
                        
                               
                           
                           
                              Cu toate acestea, în cazul în care se știe că mărfurile au fost aduse din alt stat membru în statul membru în care mărfurile sunt localizate la momentul plasării sub regim vamal, acel alt stat membru este statul membru real de export, dacă:
                              
                                          (i)
                                       
                                       
                                          mărfurile au fost aduse din acel alt stat membru numai în scopul de a le declara destinate exportului: și
                                       
                                    
                                          (ii)
                                       
                                       
                                          dacă exportatorul nu este stabilit in statul membru în care mărfurile sunt localizate la momentul plasării sub regim vamal: și
                                       
                                    
                                          (iii)
                                       
                                       
                                          dacă intrarea în statul membru în care sunt localizate mărfurile la momentul plasării sub regim vamal nu a fost o achiziție de mărfuri intra-Uniune sau o tranzacție tratată ca atare în conformitate cu Directiva 2006/112/CE a Consiliului (*2).
                                       
                                    
                        
                               
                           
                           
                              Dacă mărfurile sunt exportate în urma unui regim de perfecționare activă, statul membru în care a avut loc ultima activitate de prelucrare este statul membru real de export.
                           
                        
                               
                           
                           
                              Fără a aduce atingere primului, celui de al doilea și celui de al treilea paragraf ale prezentului alineat, pentru transmiterea datelor menționate la articolul 7 alineatul (2) din Regulamentul (CE) nr. 471/2009, statul membru real de export pentru schimbul de date este statul membru în care mărfurile sunt localizate la momentul plasării sub regim vamal.
                           
                        
                     (*2)  Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată (JO L 347, 11.12.2006, p. 1).”"
						
               
            
                  3.
               
               
                  La articolul 7 alineatul (2), al doilea paragraf se înlocuiește cu următorul text:
                  „La import, datele privind țara de proveniență/expediere indică statul membru sau țara terță din care mărfurile au fost expediate inițial către statul membru în care sunt localizate mărfurile la momentul plasării sub regim vamal, în cazul în care nu a avut loc într-un stat membru intermediar sau într-o țară terță intermediară nici o tranzacție comercială (de exemplu, vânzare sau prelucrare) sau nici o oprire fără legătură cu transportul de mărfuri. În cazul în care o asemenea oprire sau tranzacție comercială a avut loc, datele indică ultimul stat membru intermediar sau ultima țară terță intermediară.”
               
            
                  4.
               
               
                  Articolul 13 se înlocuiește cu următorul text:
                  „Articolul 13
                  Identificarea comercianților
                  Datele privind comercianții sunt un număr de identificare corespunzător alocat importatorului, la import, sau exportatorului, la export.”
               
            
                  5.
               
               
                  La articolul 15 alineatul (4), a doua teză se înlocuiește cu următorul text:
                  „Autoritățile responsabile cu alocarea numărului de identificare și de înregistrare a operatorilor economici (numărul EORI) permit, la cererea autorităților statistice naționale, accesul la datele disponibile în sistemul electronic referitor la numărul EORI astfel cum se menționează la articolul 7 din Regulamentul de punere în aplicare (UE) 2015/2447 al Comisiei (*3).
                  
                     (*3)  Regulamentul de punere în aplicare (UE) 2015/2447 al Comisiei din 24 noiembrie 2015 de stabilire a unor norme pentru punerea în aplicare a anumitor dispoziții din Regulamentul (UE) nr. 952/2013 al Parlamentului European și al Consiliului de stabilire a Codului vamal al Uniunii (JO L 343, 29.12.2015, p. 558).”"
						
               
            Articolul 3
      Intrarea în vigoare
      Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
      
         Prezentul regulament este obligatoriu în toate elementele sale și se aplică direct în toate statele membre.
         Adoptat la Bruxelles, 2 decembrie 2016.
         
            
               Pentru Comisie
            
            
               Președintele
            
            Jean-Claude JUNCKER
         
      
      
         (1)  JO L 152, 16.6.2009, p. 23.
      
         (2)  Regulamentul (CE) nr. 450/2008 al Parlamentului European și al Consiliului din 23 aprilie 2008 de stabilire a Codului vamal comunitar (Codul vamal modernizat) (JO L 145, 4.6.2008, p. 1).
      
         (3)  Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii (JO L 269, 10.10.2013, p. 1).
      
         (4)  Regulamentul (CEE) nr. 2913/92 al Consiliului din 12 octombrie 1992 de instituire a Codului vamal comunitar (JO L 302, 19.10.1992, p. 1).
      
         (5)  Regulamentul (UE) nr. 113/2010 al Comisiei din 9 februarie 2010 de punere în aplicare a Regulamentului (CE) nr. 471/2009 al Parlamentului European și al Consiliului privind statisticile comunitare privind comerțul exterior cu țările terțe, în ceea ce privește schimburile comerciale vizate, definiția datelor, elaborarea statisticilor de comerț pe caracteristici de întreprindere și în funcție de moneda de facturare, precum și mărfurile sau mișcările specifice (JO L 37, 10.2.2010, p. 1).
      
         (6)  Decizia de punere în aplicare (UE) 2016/578 a Comisiei din 11 aprilie 2016 de stabilire a programului de lucru referitor la dezvoltarea și instalarea sistemelor electronice prevăzute în Codul vamal al Uniunii (JO L 99, 15.4.2016, p. 6).
      
         (7)  Regulamentul delegat (UE) 2016/341 al Comisiei din 17 decembrie 2015 de completare a Regulamentului (UE) nr. 952/2013 al Parlamentului European și al Consiliului în ceea ce privește normele tranzitorii pentru anumite dispoziții din Codul vamal al Uniunii, în cazul în care sistemele electronice relevante nu sunt încă operaționale, și de modificare a Regulamentului delegat (UE) 2015/2446 al Comisiei (JO L 69, 15.3.2016, p. 1).